ml en sl en en en en en en en de en en en ml ml ml ml ml ml ml ml ml ml ml ml ml ml ml en ml en ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml en ml en en en en en en ml ml ml ml ml ml ml ml ml ml ml ml ml ml ml ml ml ml ml ml ml ml en en
പോക്കിമോന്‍ ഗോ:സ്വകാര്യതകളിലേക്ക് ഒരു തുരങ്കം | RISALA WEEKLY
To search in site, type your keyword and hit enter
Article · Articles · Issue · Issue 1205
സാങ്കല്‍പ്പിക ലോകത്ത് തളച്ചിടാനുള്ള സാമ്രാജ്യത്വ അജണ്ടകള്‍ അതിവേഗം വിജയം കൈവരിക്കുന്നുവെന്നാണ് സാങ്കേതിക രംഗത്തെ വികാസപരിണാമങ്ങള്‍ ബോധ്യപ്പെടുത്തുന്നത്. യാഥാര്‍ഥ്യമറിയുന്നവരെ ഒരിക്കലും കച്ചവട കുടിലതകള്‍ക്ക് വിധേയപ്പെടുത്താനാകില്ലെന്നത് കോര്‍പ്പറേറ്റുകള്‍ക്ക് തീര്‍ച്ചയുള്ള കാര്യമാണ്. പ്രത്യക്ഷ കൊളോണിയലിസത്തിന് പരാജയം സമ്മതിച്ച് പലയിടത്ത് നിന്നും മടങ്ങേണ്ടി വന്നത് ചിന്താ പ്രവര്‍ത്തനങ്ങളുടെ സക്രിയമായ ഇടപെടലുകള്‍ മൂലമാണെന്ന സത്യം തിരിച്ചറിഞ്ഞ് കൊണ്ട് തന്നെയാണ് സാംസ്‌കാരികാധിനിവേശത്തിന്റെ വഴിക്ക് അവര്‍ വരുന്നതും ലക്ഷ്യം നേടുന്നതും. യുവതയുടെ മസ്തിഷ്‌ക വികാസത്തിന്റെ പരിണിത ഫലമനുഭവിച്ചവര്‍, അവരെ പ്രത്യേകം ടാര്‍ഗറ്റ് ചെയ്യാമെന്നത് സ്വാഭാവിക പ്രതികരണമാണ് താനും. ഒരുകാലത്ത് നമ്മുടെ ബാല്യത്തെയും യുവത്വത്തെയും നിഷ്‌ക്രിയത്വത്തിന്റെ ചൂണ്ടയില്‍ കുരുക്കാന്‍ കറുപ്പും കഞ്ചാവും വെച്ച് നീട്ടിയവര്‍ ടെക്‌നോളജിയുടെ വികാസത്തെ അതിസമര്‍ത്ഥമായി ഉപയോഗപ്പെടുത്തുന്നുവെന്നതാണ് പുതിയ വര്‍ത്തമാനം.
കൗമാരചിന്തകളെ കവര്‍ന്നെടുക്കുന്ന വീഡിയോ ഗെയിമുകളും യുവതയെ അടക്കി ഭരിക്കുന്ന സോഷ്യല്‍ മീഡിയയുമൊക്കെ ആധിപത്യം വാണിടത്ത് ടെക്‌നോളജിയുടെ അതിനൂതന മാര്‍ഗങ്ങളുപയോഗിച്ച് പോക്കിമോന്‍ ഗോ എന്ന ഗെയിം തരംഗമായി പടര്‍ന്ന് കയറുകയാണ്. സാങ്കേിതക ലോകത്ത് എല്ലാം റിയാലിറ്റിയിലേക്ക് കൊണ്ട് വരാനുള്ള ശ്രമത്തിലാണ് ഗവേഷകരും സാങ്കേതിക വിദഗ്ധരും. ഇത്തരുണത്തില്‍ ടെക്കികള്‍ ലോകം കീഴടക്കുന്നതിന്റെ നേര്‍ചിത്രമാണ് പോക്കിമോന്‍ ഗോക്ക് ലഭിച്ചുകൊണ്ടിരിക്കുന്ന വമ്പിച്ച സ്വീകാര്യത കാണിക്കുന്നത്.
ഓഗ്‌മെന്റഡ് റിയാലിറ്റിയെന്ന (സമീപ യാഥാര്‍ഥ്യം)പുതിയ സാങ്കേതിക വിദ്യ ഉപയോഗിച്ചാണ് പോക്കിമോന്‍ ഗോ എന്ന വിവാദ മൊബൈല്‍ ഗെയിം സംവിധാനിച്ചിരിക്കുന്നത്. യഥാര്‍ത്ഥ ചുറ്റുപാടില്‍ കമ്പ്യൂട്ടര്‍ ടെക്‌നോളജി ഉപയോഗിച്ച് ഗ്രാഫിക്, വീഡിയോസ് തുടങ്ങിയ ഡാറ്റകളെ സന്നിവേശിപ്പിക്കുന്ന പ്രക്രിയയാണ് ഓഗ്‌മെന്റഡ് റിയാലിറ്റി. പോക്കിമോന്‍ എന്നത് ലോകത്തിനു മുമ്പില്‍ അത്ര പുതിയ പേരൊന്നുമല്ല. ഒരു കാലത്ത് അനവധി ഹൃദയങ്ങളെ കീഴടക്കിയ കഥാപാത്രം വേറിട്ട ഭാവത്തിലും രൂപത്തിലും വീണ്ടുമെത്തിയെന്നതാണ് പുതിയ വിശേഷം. ജാപ്പനീസ് കമ്പനിയായ നിന്റര്‍ ഡോയാണ് പോക്കിമോന്‍ എന്ന കഥാപാത്രത്തെ ആദ്യമവതരിപ്പിക്കുന്നത്. 1995ല്‍ നിന്റര്‍ ഡോയും ഗെയിം ഫ്രീക്കും ക്രീച്ചേഴ്‌സുമുള്‍പ്പെട്ട കണ്‍സോര്‍ഷ്യം പോക്കിമോന്‍ ഗെയിമുകളും കാര്‍ട്ടൂണുകളുമായി രംഗപ്രവേശം ചെയ്തു. ലോകത്തെ വിസ്മയിപ്പിച്ച പോക്കിമോന്‍ എന്ന ആശയത്തെ സൃഷ്ടിച്ചെടുത്തത് ജപ്പാനീസ് വീഡിയോ ഡിസൈനര്‍മാരായ സതോഷി താങ്കിരിയും കെന്‍സുഗി മോറിയുമാണ്.
തനതു ജപ്പാനീസ് ശൈലിയായ മംഗ രീതിയില്‍ തന്നെയാണ് പോക്കിമോന്‍ കാര്‍ട്ടൂണുകളും അവതരിപ്പിക്കപ്പെട്ടത്. ആഷ് എന്ന കൊച്ചു മിടുക്കനും കൂട്ടുകാരും പോക്കിമോന്‍സ് എന്ന അസാധാരണ ശക്തിയുള്ള കഥാപാത്രങ്ങളും ചേര്‍ന്നു നടത്തുന്ന സാഹസിക യാത്രകളായിരുന്നു ഓരോ കാര്‍ട്ടൂണുകളും. 2011ലെ കണക്കനുസരിച്ച് പതിനാലോളം പോക്കിമോന്‍ പരമ്പരകളും അത്ര തന്നെ ചലച്ചിത്രങ്ങളും ഒരു ടെലിവിഷന്‍ സിനിമയും പോക്കിമോന്‍ സീരീസില്‍ പുറത്തിറങ്ങുകയുണ്ടായി. പിന്നീട് സോണി പ്ലേസ്റ്റേഷന്‍ മൈക്രോ സോഫ്റ്റ് എക്‌സ് ബോക്‌സ് തുടങ്ങി മള്‍ട്ടി നാഷണല്‍ ഗെയിമുകളുടെ ഗെയിം കണ്‍സോളുകളും സ്മാര്‍ട്ട് ഫോണുകളും രംഗം കയ്യടക്കിയതോടെ ഒരല്‍പകാലത്തേക്ക് പോക്കിമോന്‍ ചിത്രത്തില്‍ നിന്ന് അപ്രത്യക്ഷമാവുകയായിരുന്നു. പ്രതാപകാലം അസ്തമിച്ചുവെന്ന് കരുതി ലോകം മറന്നു കളഞ്ഞെങ്കിലും ജൂലൈ ആറിന് ഓഗ്‌മെന്റഡ് റിയാലിറ്റി ഗെയിമായി വീണ്ടുമെത്തിയതോടെ ഗൃഹാതുരസ്മരണകളുയര്‍ത്തി ശക്തമായ വരവേല്‍പ്പ് തന്നെ പോക്കിമോന് ലഭിക്കുകയുണ്ടായി.
നിന്റര്‍ ഡോയുടെ സ്വന്തം പോക്കിമോനെ സാങ്കല്‍പിക കഥാപാത്രങ്ങളെ യഥാര്‍ത്ഥ ലോകത്ത് ഇറക്കി വിടുന്ന ഓഗ്‌മെന്റഡ് റിയാലിറ്റി ഗെയിമെന്ന പുതിയ ഭാവത്തില്‍ അവതരിപ്പിച്ചിരിക്കുന്നത് അമേരിക്കന്‍ സോഫ്റ്റ് വെയര്‍ കമ്പനിയായ നിയാന്‍ഡിക്കാണ്. ഐ ഫോണിലും ആന്‍ഡ്രോയിഡ് ഫോണിലും മാത്രം പ്രവര്‍ത്തിക്കുന്ന പോക്കിമോന്‍ ഗോ ആദ്യം ലഭ്യമായത് ഓസ്‌ത്രേലിയ, ന്യൂസിലാന്റ് എന്നിവിടങ്ങളിലെ ഐ ഫോണ്‍ ആപ് സ്റ്റോറിലാണ്. ജൂലൈ 6നായിരുന്നു ഈ ലോഞ്ചിംഗ്. തുടര്‍ന്ന് അമേരിക്ക, യു കെ, ജര്‍മനി തുടങ്ങിയ രാജ്യങ്ങളിലും ഗെയിം റിലീസ് ചെയ്യപ്പെട്ടു. പോക്കിമോനെത്തിയ ആദ്യ ഏഷ്യന്‍ രാജ്യം ഇന്തോനേഷ്യയാണ്.
വെര്‍ച്വല്‍ റിയാലിറ്റി എന്ന സങ്കല്‍പത്തെ പുറംലോകത്തേക്ക് വലിച്ചു കൊണ്ട് പോവുകയെന്നതാണ് പോക്കിമോന്‍ ഗോയില്‍ നടക്കുന്നത്. നാടും നാടിടവഴികളും കളിയരങ്ങാക്കുന്ന ജി പി എസ് ടെക്‌നിക്കാണ് യഥാര്‍ഥ്യത്തില്‍ ഈ ഗെയിം. നമ്മള്‍ ഒരു സ്ഥലത്തെത്തി ക്യാമറയും ജി പി എസും ഓണ്‍ ചെയ്താല്‍ ആ ലൊക്കേഷന്‍ ഫോണില്‍ തെളിഞ്ഞ് വരും. പോക്കിമോന്‍ കഥാ പാത്രങ്ങളെ വിന്യസിച്ചിരിക്കുന്നത് നമ്മുടെ ചുറ്റുപാടുകളുള്‍പ്പെടുത്തിയ വെര്‍ച്വല്‍ ലോകത്തായിരിക്കും. ജി പി എസ് സംവിധാനമുപയോഗിച്ച് നമ്മുടെ മൊബൈലിന്റെ സാന്നിധ്യം പോക്കിമോന്റെ സെര്‍വര്‍ തിരിച്ചറിയുകയും ഗൂഗിള്‍ മാപ്പുമായി ബന്ധപ്പെടുത്തി കൃത്യമായ ലൊക്കേഷനുകളില്‍ പോക്കിമോനുണ്ടെന്ന സിഗ്നല്‍ മൊബൈലിന് നല്‍കുകയും ചെയ്യുന്നു. ഗെയിമിലെ സാങ്കല്‍പ്പിക കഥാപാത്രങ്ങളായ പോക്കിമോനുകള്‍ യഥാര്‍ത്ഥ ലോകത്ത് സംവിധാനിക്കപ്പെട്ടതായാണ് കളിക്കാരന്റെ സ്‌ക്രീനില്‍ കാണാന്‍ കഴിയുക. മുന്നിലുള്ള ലോകത്തെ മായിക ലോകവുമായി കൂട്ടിയിണക്കുന്നത് കൊണ്ടാണിത്. സ്‌ക്രീനില്‍ പോക്കിമോനെ തേടിയുള്ള യാത്രയാണ് ഗെയിം. സ്മാര്‍ട്ട് ഫോണിലെ ജി പി എസ് സംവിധാനത്തിലൂടെ ലഭ്യമാകുന്ന വഴികളിലൂടെ സഞ്ചരിച്ച് ദൃശ്യമാകുന്ന പോക്കിമോനുകളെ പിടികൂടുന്നതിലൂടെയാണ് ഗെയിം മുന്നേറുന്നത്.
പിടികൂടി മെരുക്കിയെടുക്കാവുന്ന സാങ്കല്‍പ്പിക ജീവികളാണ് പോക്കിമോന്‍സ്. കളിക്കാരന്‍ കൈവശപ്പെടുത്തിയ പോക്കിമോനെ എതിരാളികളുമായി യുദ്ധത്തിന് ഇറക്കിവിടാനുമാവും. കളി തുടങ്ങുമ്പോള്‍ തെളിഞ്ഞ് വരുന്ന മാപ്പില്‍ പോക്കിമോനുകളുടെ സാങ്കല്‍പ്പിക പോക്കിമോനുകളും ( യുദ്ധക്കളമായ ജിമ്മുകളും അടയാളപ്പെടുത്തിയിട്ടുണ്ടാവും. നാട്ടിലെ സുപ്രധാന സ്ഥലങ്ങളായിരിക്കും ഇവ. കളിക്കാന്‍ നടക്കുമ്പോള്‍ ഗെയിമിലെ മാപ്പിലൂടെ അവതാറും ചലിച്ച് കൊണ്ടിരിക്കും. പോക്കിമോനുള്ള സ്ഥലത്തെത്തിയാല്‍ അലര്‍ട്ട് വരും. വഴികളിലും പുഴകളിലും കടലിലും വെള്ളച്ചാട്ടത്തിലും വരെ പോക്കിമോനെ കാണാം. ഇവയെ പോക്കിബോള്‍ വെച്ച് എറിഞ്ഞ് പിടിപ്പിക്കുകയാണ് വേണ്ടത്.
പോക്കിമോന്‍ കഥാപാത്രങ്ങില്‍ പ്രശസ്തന്‍ പിക്കാച്ചുവാണ്. ജപ്പാന്‍ സംസ്‌കാരത്തിലുള്ള ഒരു രാക്ഷസനാണിത്. പിക്കാച്ചു പോലെ പോക്കിമോനെ കിട്ടണമെങ്കില്‍ കിലോമീറ്ററുകള്‍ തന്നെ താണ്ടേണ്ടി വരും. ഇത്തരമൊരു അലച്ചില്‍ തന്നെയാണ് പോക്കിമോന്‍ ഗോയെ ഇതര ഗെയിമുകളേക്കാള്‍ കൗതുകവും അപകടകരവുമാക്കുന്നത്.
സ്മാര്‍ട്ട് ഫോണുകളും ചുറ്റുപാടുകളും ഇഴചേര്‍ന്ന് ഈ ഗെയിം ഒരു ലഹരി കണക്കെ ലോകത്താകെ അതിവേഗം പടര്‍ന്നു കയറുകയാണ്. റിലീസ് ചെയ്യപ്പെട്ട് രണ്ട് ദിവസത്തിനുള്ളില്‍ തന്നെ അമേരിക്കയിലെ ആണ്‍ഡ്രോയിഡ് ഫോണുകള്‍ അഞ്ച് ശതമാനത്തിലും പോക്കിമോന്‍ ഡൗണ്‍ലോഡ് ചെയ്യപ്പെടുകയുണ്ടായി. സോഷ്യല്‍ മീഡിയയെ കടത്തിവെട്ടിയാണ് പോക്കിമോന്റെ മുന്നേറ്റം. അമേരിക്കയില്‍ ഒരാള്‍ ശരാശരി മുപ്പത്തഞ്ച് മിനുട്ട് ഫെയ്‌സ്ബുക്ക് ഉപയോഗിക്കുന്നെങ്കില്‍ എഴുപത്തഞ്ച് മിനുട്ട് പോക്കിമോന്‍ കളിക്കാന്‍ ഉപയോഗിക്കുന്നുവെന്ന് ഫോബ്‌സ് മാസിക വെളിപ്പെടുത്തുന്നു. നവമാധ്യമങ്ങളെ പിന്നിലാക്കികൊണ്ടിരിക്കുന്ന പോക്കിമോന്‍ ജപ്പാന്‍ ടിറ്റ്വറിനെ തോല്‍പ്പിക്കാനുള്ള ശ്രമത്തിലാണ്. ദിനംപ്രതി ശരാശരി അമേരിക്കക്കാരന്‍ 43മിനുട്ട് പോക്കിമോന് വേണ്ടി ചെലവഴിക്കുന്നുവെന്ന് മറ്റൊരു പഠനവും പറയുന്നു. കുറഞ്ഞ ദിവസങ്ങള്‍ക്കുള്ളില്‍ ഏകദേശം 75 ലക്ഷം പേരാണ് ഇത് ഡൗണ്‍ലോഡ് ചെയ്തത്.
പോക്കിമോന്‍ ഒരു സൗജന്യ ഗെയിമാണെങ്കിലും കൂടുതല്‍ സൗകര്യങ്ങള്‍ക്ക് കാശ് മുടക്കണം. ഇതിനു വേണ്ടി 3ബില്യണ്‍ ഡോളറിലേറെയാണ് ആളുകള്‍ ചിലവഴിച്ചുകൊണ്ടിരിക്കുന്നത്. കമ്പനിക്ക് ദിവസവും കിട്ടുന്നത് 16ലക്ഷം ഡോളറാണ്. മൊബൈല്‍ ആപ്ലിക്കേഷനുകളുടെ അപഗ്രഥന കമ്പനിയായ സെന്‍സര്‍ ടവര്‍ പുറത്തുവിട്ട കണക്കുപ്രകാരം ഗെയിം പുറത്തിറങ്ങി ദിവസങ്ങള്‍ക്കകം പോക്കിമോന്‍ നേടിയെടുത്തത് ഏകദേശം 2929കോടി രൂപയാണ്. വളരെ കുറഞ്ഞ രാജ്യങ്ങളില്‍ മാത്രമേ ഔദ്യോഗികമായി എത്തിയിട്ടുള്ളൂ എങ്കിലും പോക്കിമോനെ സ്വന്തമാക്കാന്‍ സകല രാജ്യങ്ങളും വളഞ്ഞ വഴികള്‍ തേടുകയാണ്. അനൗദ്യോഗികമായി സ്വീകരിച്ചാലുണ്ടാകുന്ന സൈബര്‍ അത്യാഹിതങ്ങളെ കുറിച്ചുള്ള കമ്പനി മുന്നറിയിപ്പുകളെ അവഗണിച്ചുകൊണ്ടാണിത്. ആയിരത്തോളം പേര്‍ വ്യാജ പോക്കിമോന്റെ വലയിലാണെന്ന് പ്രശസ്ത സെക്യൂരിറ്റി റിസേര്‍ച്ച് കമ്പനിയായ ഇസെറ്റ് പറയുന്നു. ഒറിജിനലിന് വേണ്ടി ക്ഷമിച്ചിരിക്കാന്‍ കമ്പനി ആവശ്യപ്പെടുന്നെങ്കിലും എ പി കെ സെറ്റപ്പ് ഫയലുകള്‍ ഉപയോഗിച്ച് മൊബൈലുകളില്‍ നിന്ന് മൊബൈലുകളിലേക്ക് സഞ്ചരിച്ച് കേരളത്തിലും പോക്കിമോന്‍ ഗോ എത്തിയിട്ടുണ്ട്.
പോക്കി ഭ്രാന്ത് സൃഷ്ടിക്കുന്ന ദുരന്തം
പിക്കാച്ചുവെന്ന രാക്ഷസന് അടിമകളായി മാറുന്നതിലൂടെ നേടാനാവുന്ന ലാഭം ആരോഗ്യമല്ലെന്നും വലിയ ദുരന്തഗര്‍ത്തങ്ങളാണെന്നും ദിനേനെയുള്ള സംഭവങ്ങള്‍ ബോധ്യപ്പെടുത്തുന്നു. നഗരങ്ങളില്‍ പോക്കിസ്‌റ്റോപ്പുകളും ജിമ്മുകളും തേടിയലയുന്ന പോക്കി ഭ്രാന്തന്മാര്‍ സൃഷ്ടിക്കുന്ന ശല്യവും സുരക്ഷാ പ്രശ്‌നങ്ങളും ചെറുതൊന്നുമല്ല. യൂറോപ്പില്‍ വന്‍ സുരക്ഷാ വെല്ലുവിളികള്‍ തന്നെയാണ് പോക്കിമോന്‍ ഗോ ഉണ്ടാക്കിയിരിക്കുന്നത്. സ്മാര്‍ട്ട് ഫോണില്‍ കാണുന്ന പോക്കിമോനില്‍ ലയിച്ച് പരിസരബോധമില്ലാതെ തെരുവിലിറങ്ങുന്നത് കൊണ്ടുണ്ടായ അപകടങ്ങള്‍ അനവധിയാണ്. പോക്കിമാനിയക്കാരെ പിടിച്ചുകെട്ടാന്‍ പോലീസിന്റെ പ്രത്യേക സുരക്ഷാ ക്രമീകരണങ്ങള്‍ തന്നെ പലയിടത്തും നടപ്പാക്കിക്കഴിഞ്ഞു.
പോക്കിമോനെ തേടിപ്പോകുന്ന കുട്ടികള്‍ കിണറ്റിലും പുഴയിലും സുരക്ഷിതമല്ലാത്ത ഇടങ്ങളിലും ചെന്ന് വീണുകൊണ്ടിരിക്കുന്നു. ചിലര്‍ തെന്നിവീണ് അപകടങ്ങളില്‍പെടുമ്പോള്‍ മറ്റു ചിലര്‍ വഴിയാത്രക്കാരുമായി ഇടിച്ച് വീഴുന്നു. ഡ്രൈവിംഗ് സീറ്റിലിരുന്ന് പോക്കിമോന്‍ വേട്ട നടത്തുന്നവര്‍ നിരത്തുകളില്‍ നിരന്തരം രക്തക്കളം സൃഷ്ടിച്ചുകൊണ്ടിരിക്കുന്നു. ഗെയിമിന് അഡിക്റ്റായി മാനസിക ശാരീരിക തളര്‍ച്ചയനുഭവപ്പെട്ട് ചികിത്സ തേടുന്നവരും അനവധിയാണ്. പോക്കിമോനെ തേടി ബാറുകളില്‍ ചെന്നെത്തുന്ന കുട്ടികള്‍ അവിടത്തെ സ്ഥിരം സന്ദര്‍ശകരാവുന്ന സ്ഥിതിവിശേഷവുമുണ്ട്.
പോക്കിമോന്‍ വേട്ടക്കാര്‍ പിക്കാച്ചുവിനെ തേടി എവിടേക്കും ഇരച്ചുകയറുന്നുവെന്നതാണ് വലിയ ദുരന്തം. അമേരിക്കയിലെ കോടതി മുറികളിലും പോലീസ് സ്‌റ്റേഷനുകളിലും മാത്രമല്ല ഹോട്ടലിന്റെ അടുക്കളയില്‍ വരെ ഇവരെത്തിയെന്നാണ് വാര്‍ത്ത. രാത്രിയില്‍ പോക്കിമോന്‍ കളിച്ചിരുന്ന രണ്ട് പേരെ മോഷ്ടാക്കളാണെന്ന് കരുതി വെടിവെച്ച സംഭവവും അമേരിക്കയിലുണ്ടായി. രണ്ട് ജപ്പാന്‍ ടൂറിസ്റ്റുകള്‍ പോക്കിലഹരിയില്‍ മുന്നോട്ട് നീങ്ങി കുടുങ്ങിയത് മാന്‍ഡ്രിസിലെ ഭൂഗര്‍ഭ ട്രെയിന്‍ ടണലിലാണ്. കൂട്ടിയെ തനിച്ചാക്കി പോക്കിമോന്‍ വേട്ടക്കിറങ്ങിയ ദമ്പതികള്‍ പോലീസ് പിടിയിലായത് മറ്റൊരു സംഭവം. അമേരിക്കയിലെ മിഷിഗണിലെ മില്‍ഫോര്‍ഡ് നഗരത്തില്‍ മറ്റൊരു രസകരമായ അനുഭവമാണ് പോക്കിമോന്‍ സൃഷ്ടിച്ചത്. പോക്കി ലഹരിയില്‍ പിടികിട്ടാപുള്ളി വില്‍കോക്‌സ് ചെന്ന് കയറിയത് പോലീസ് സ്‌റ്റേഷനില്‍. ഗെയിമില്‍ ലയിച്ച് രണ്ട് കനേഡിയന്‍ സഹോദരിമാര്‍ യു എസ്, കാനഡ അതിര്‍ത്തി ലംഘിക്കുകയുമുണ്ടായി. ഹോട്ടലുകളിലെ ഫ്രീ വൈ ഫൈ ബോര്‍ഡിന് പകരം ഇവിടെ പോക്കിമോനുണ്ട് എന്നെഴുതി വെച്ചാല്‍ കുട്ടികള്‍ മുതല്‍ മുതിര്‍ന്നവര്‍ വരെ അവിടെക്ക് ഇടിച്ചു കയറുന്ന സ്ഥിതിവിശേഷമാണ് വിദേശരാഷ്ട്രങ്ങളിലുള്ളത്.
പോക്കി ഭ്രാന്തന്മാരെ ചൂഷണം ചെയ്യാന്‍ പലരും പലവിധ കെണികളാണൊരുക്കുന്നത്. ഓസ്‌ട്രേലിയ, ന്യൂയോര്‍ക്ക്, കാലിഫോര്‍ണിയ, ജപ്പാന്‍, ചിക്കാഗോ തുടങ്ങിയയിടങ്ങളില്‍ പോക്കിമോന്‍ കഥാപാത്രങ്ങളുടെ രൂപത്തിലുള്ള വിഭവങ്ങള്‍ വില്‍പന ചെയ്യുന്നുണ്ട്. സിംഗപൂരില്‍ പോക്കിമോന് മാത്രമായി ഒരു റസ്‌റ്റോറന്റ് തന്നെ തുറന്നിരിക്കുന്നു. ‘പോക്കിമോന്‍ കഫെ’ എന്നാണ് പേര്. പതിമൂന്നിലേറെ ഭക്ഷണ ഇനങ്ങളും പാനീയങ്ങളും പോക്കിമോന്‍ സാദൃശ്യത്തില്‍ ഒരുക്കിയിരിക്കുകയാണിവിടെ. പിക്കാച്ചു ഓംലെറ്റ്, പോക്കിമോന്‍ ബര്‍ഗര്‍, പോക്കിമോന്‍ ഫിസ, തുടങ്ങിയവയൊക്കെയാണ് വിഭവങ്ങള്‍. പോക്കിമോന്‍ തരംഗം ബ്യൂട്ടിപാര്‍ലറിലേക്കുമെത്തിയിരിക്കുകയാണ്. പിക്കാച്ചു, പോക്കി ബോള്‍ തുടങ്ങിയവയെ കൈ വിരലുകളില്‍ പതിച്ച് കൊടുക്കുകയാണ് ബ്യൂട്ടി പാര്‍ലറുകള്‍.
ഗെയിം കഥാപാത്രങ്ങളെ തെരഞ്ഞു നടക്കുന്ന കളിക്കാരെ അടുത്തുള്ള കച്ചവട വ്യാപാര സ്ഥലങ്ങളിലേക്ക് തെളിക്കുന്ന കച്ചവടതന്ത്രം കൂടി പോക്കിമോന്‍ ഗോക്ക് പിന്നിലുണ്ട്. പോക്കി സ്‌റ്റോപ്പുകളെ ഇത്തരം സ്ഥലങ്ങളിലായിരിക്കും സംവിധാനിച്ചിട്ടുണ്ടാകുക. ഗെയിം വന്നതിന് ശേഷം ന്യൂയോര്‍ക്കിലെ ഒരു ബാറിലെ വില്‍പന 75ശതമാനം വര്‍ധിക്കുകയുണ്ടായി. ബാര്‍ പരിസരത്ത് പോക്കിമോന്‍ കഥാപാത്രങ്ങളെ വിന്യസിക്കാന്‍ കടയുടമക്ക് ചെലവായത് വെറും പത്ത് ഡോളര്‍ മാത്രം. ഫ്രീ വൈഫൈക്കായി ചായകുടിക്കാന്‍ പോകുന്നതിന്റെ മറ്റൊരു വകഭേദമാണിവിടെ കാണുന്നത്. യുണൈറ്റഡ് എന്റര്‍ടെയ്‌മെന്റ് ഗ്രൂപ്പ് നടത്തിയ പഠനപ്രകാരം പ്രാദേശിക ചെറുകിട ബിസിനസ്സുകാര്‍ക്ക് പോക്കിമോനിലൂടെ ഒരു വര്‍ഷത്തിനുള്ളില്‍ ഒരു ബില്യണ്‍ ഡോളറിന്റെ ബിസിനസ് ഉണ്ടാക്കാനാകുമെന്നാണ് കരുതപ്പെടുന്നത്.
തീവ്രമായ സുരക്ഷാ പ്രശ്‌നങ്ങള്‍ സൃഷ്ടിക്കുന്നു എന്നതുകൊണ്ട് സുപ്രധാന സ്ഥലങ്ങളില്‍ നിന്നും രാഷ്ട്രങ്ങളില്‍ നിന്നും പോക്കിമോന്‍ ഗോക്ക് നിരോധനമേല്‍ക്കേണ്ടി വന്നിരിക്കുകയാണ്. ഹോളോ കോസ്റ്റ് മ്യൂസിയം, ഹിരോഷിമ സ്മാരകങ്ങള്‍, നാഗസാക്കി പീസ് പാര്‍ക്ക്, ഹുകുഷിമ അണു നിലയ പരിധി എന്നിവിടങ്ങളില്‍ നിന്നെല്ലാം പോക്കിമോനെ ഒഴിവാക്കാന്‍ നടപടി സ്വീകരിച്ചുകഴിഞ്ഞു. വ്യക്തികളുടെയും രാഷ്ട്രങ്ങളുടെയും സ്വകാര്യതയിലേക്ക് തുരങ്കം തീര്‍ക്കുന്ന അതിമാരക സംവിധാനങ്ങള്‍ അടങ്ങിയ ആപ്പാണ് പോക്കി മോന്‍ ഗോ. ഒരാള്‍ പോക്കിമോന്‍ ഗോ ഡൗണ്‍ ലോഡ് ചെയ്തുകഴിഞ്ഞാല്‍ അയാളുടെ ഫോണില്‍ പരകായ പ്രവേശം നടത്താന്‍ തന്നെ നിയാന്റിക് കമ്പനിക്കാകുമെന്നതാണ് ഏറ്റവും അപകടകരമായ വസ്തുത. ഇ മെയില്‍ അഡ്രസ്, ഐ പി അഡ്രസ്, യൂസര്‍ നെയിം, ലൊക്കേഷന്‍, ഗൂഗിള്‍ ഡ്രൈവിലെ ഡോക്യൂമെന്റ്‌സ്, ഉപയോഗിച്ചുകൊണ്ടിരിക്കുന്ന വെബ് പേജുകള്‍ തുടങ്ങി സകല വിവരങ്ങളും നിയാന്റിക് ലാബിലെത്തും. ഗൂഗിള്‍ അക്കൗണ്ടിന്റെ അടിസ്ഥാന വിവരങ്ങള്‍ മാത്രമേ ആവശ്യമുള്ളൂവെന്ന് പോക്കിമോന്‍ വാദമുന്നയിക്കുന്നുണ്ടെങ്കിലും പൂര്‍ണ പ്രവേശം തന്നെ നടത്തുന്നുണ്ടെന്ന് പ്രശസ്ത ഇന്റര്‍നെറ്റ് സെക്യൂരിറ്റി റിസര്‍ച്ചറായ ആഡം റീഫ് വെളിപ്പെടുത്തുന്നു.
‘സെക്യൂരിറ്റി നൈറ്റ്‌മെയര്‍’ എന്ന രൂപത്തില്‍ രാഷ്ട്രങ്ങള്‍ക്ക് മേല്‍ ഭീതിവിതറിക്കൊണ്ടിരിക്കുകയാണ് ഈ പോക്കിമോന്‍ ഗോ. വിപ്ലവാത്മക വിവരശേഖരണ ഉപകരണമായി രഹസ്യ ഏജന്‍സികള്‍ ഈ ഗെയിമിനെ ഉപയോഗപ്പെടുത്തുകയും സുപ്രധാന വിവരങ്ങള്‍ ചോര്‍ത്തിയെടുക്കുകയും ചെയ്യുന്നുണ്ട്. ചാരസംഘടനകള്‍ക്ക് ഈ ആപ്പിന്റെ നിയന്ത്രണമേറ്റെടുത്ത് പലതും ചെയ്യാനാകും. രാഷ്ട്രങ്ങളുടെ സുപ്രധാന പ്രതിരോധ മേഖലകളില്‍ പോക്കി സ്‌റ്റോപ്പുകളെ സംവിധാനിച്ചാല്‍ എല്ലാ സ്വകാര്യതകളും അവരുടെ കയ്യിലാകും.
ഇറാനാണ് പോക്കിമോന്‍ ഗോ സൃഷ്ടിക്കുന്ന രാജ്യ സുരക്ഷാ ഭീഷണിയെ മുന്‍നിറുത്തി പൂര്‍ണ നിരോധം കൊണ്ടുവന്ന ആദ്യ രാഷ്ട്രം. അധിനിവേശത്തിന്റെ പുതുമുഖം എന്നാണ് അവരതിനെ പരിചയപ്പെടുത്തിയത്. സര്‍ക്കാര്‍ കെട്ടിടങ്ങള്‍, സൈനിക താവളങ്ങള്‍, എണ്ണപ്പാടങ്ങള്‍, പള്ളികള്‍, ഷോപ്പിംഗ് സെന്ററുകള്‍ എന്നിവയുടെ ചിത്രങ്ങള്‍ പകര്‍ത്തപ്പെടുന്ന വിധം പോക്കിമോന്‍ കളിക്കരുതെന്ന കര്‍ശന നിര്‍ദേശമാണ് കുവൈത്ത് പുറപ്പെടുവിച്ചിരിക്കുന്നത്. ക്രിമിനലുകള്‍ ഈ ആപ്പിന്റെ ജിയോലൊക്കേഷന്‍ സംവിധാനം ദുരുപയോഗം ചെയ്യുമെന്നാണ് യു എ ഇ ടെലികമ്യൂണിക്കേഷന്‍ റെഗുലേറ്ററി അതോറിറ്റി പൗരന്മാര്‍ക്ക് നല്‍കുന്ന മുന്നറിയിപ്പ്. ഈജിപ്ത് ഇതുമൂലമുണ്ടാകുന്ന ചാരവൃത്തിയെ കുറിച്ച് ഉത്കണ്ഠ രേഖപ്പെടുത്തുമ്പോള്‍ അല്‍അസ്ഹര്‍ പോക്കിമോനെതിരെ ഫത്‌വ ഇറക്കിയിട്ടുണ്ട്. ഗെയിം റിലീസ് ചെയ്യപ്പെട്ടിട്ടില്ലെങ്കിലും അമേരിക്കയും ജപ്പാനും തങ്ങള്‍ക്കെതിരെ പോക്കിമോനെ ഉപയോഗപ്പെടുത്തുമോ എന്ന ഭീതി ചൈനക്കാര്‍ക്കിടയിലും പരന്നിട്ടുണ്ട്. പോക്കി മോനെ കുറിച്ച് ഇന്റലിജന്‍സ് ഉദ്യോഗസ്ഥര്‍ക്ക് അമേരിക്ക മുന്നറിയിപ്പ് നല്‍കിക്കഴിഞ്ഞു. ഉത്തര കൊറിയയില്‍ നിന്നുള്ള സുരക്ഷാ ഭീഷണിയെ ഭയന്ന് ദക്ഷിണ കൊറിയ പോക്കിമോനെ പാടെ അകറ്റിനിര്‍ത്തിയിരിക്കുകയാണ്. സൈനികരും പോലീസ് ഓഫീസര്‍മാരും പോക്കിമോന്‍കളിച്ചാലുണ്ടാകുന്ന ദുരന്തത്തെ തിരിച്ചറിഞ്ഞ് കൊണ്ട് തന്നെയാണ് ഇന്തോനേഷ്യയും ഇസ്‌റാഈലും അവര്‍ക്കുമേല്‍ കളിനിരോധം കൊണ്ടുവന്നിരിക്കുന്നത്. കൂടാതെ സഊദി അറേബ്യ, റഷ്യ, ആസ്‌ത്രേലിയ, പോര്‍ച്ചുഗല്‍, ബോസ്‌നിയ, തുര്‍ക്കി എന്നീ രാഷ്ട്രങ്ങളിലും വ്യത്യസ്തമായ നിരോധനകള്‍ നിലവിലുണ്ട്.
പോക്കിമോന്‍ ഗോ:സ്വകാര്യതകളിലേക്ക് ഒരു തുരങ്കം added by Risala Weekly on October 12, 2016
View all posts by Risala Weekly →
കേരളീയ ഉലമ മാറ്റത്തിന്റെ വഴിയടയാളങ്ങള്‍
മുസ്‍ലിം സ്വത്വ സംവാദങ്ങളിലെ കോളനീകരണവും അപകോളനീകരണവും
പാരമ്പര്യ നിഷേധം എങ്ങനെയാണ് ഭീകരതയിലേക്ക് വീഴുന്നത്?
പാശ്ചാത്യ ഇസ്‌ലാമും ഭയത്തിന്റെ പുതിയ ഭാവങ്ങളും
വയനാടന്‍ കാപ്പി അവേലത്തേക്ക് ചുരമിറങ്ങിത്തുടങ്ങിയത്
പ്രവേശന പരീക്ഷയ്ക്ക് 27നകം ഓണ്‍ലൈനായി അപേക്ഷിക്കണം
ഇ. അഹമ്മദിന്റെ മരണം ഉയര്‍ത്തുന്ന ചിന്തകള്‍
എടുത്തും കൊടുത്തുമാണ് പ്രകൃതി നിലനില്‍ക്കുന്നത്‌
പടനിലം ഹുസൈന്‍ മുസ്‌ലിയാര്‍ ഇളംകാറ്റുപോലെ ഒരു ജീവിതം
ഇന്ത്യന്‍ മിലിട്ടറി കോളേജ് പ്രവേശനത്തിന് അപേക്ഷിക്കാം
ട്രംപിനു മുന്നില്‍ തോറ്റുകൊടുക്കാത്ത ലോകം
സ്റ്റാറ്റിസ്റ്റിക്കല്‍ ഇന്‍സ്റ്റിറ്റ്യൂട്ടില്‍ സ്‌റ്റൈപ്പന്‍ഡോടെ പഠനം
കാണാപ്പുറം കവര്‍ സ്റ്റോറി തൊഴില്‍വഴികള്‍ വീടകം
© 2016, ↑ RISALA WEEKLY
Log in - Powered by Risala - Developed by Salbiz Infotech